Minister obrany SR Peter Gajdoš pri tejto príležitosti zhodnotil 25 rokov existencie slovenských ozbrojených síl. "Kým v minulosti bola modernizácia len slovom na papieri, dnes je reálna, historicky najväčšia a nemienime poľaviť. Spravíme všetko pre to, aby boli naše mladé ozbrojené sily aj moderné," zdôraznil. Zároveň poďakoval všetkým profesionálnym vojakom za ich obetavosť a za to, že služba vlasti pre nich nie je iba povolaním, ale najmä dôležitým poslaním.
Ako uviedol náčelník Generálneho štábu Ozbrojených síl SR genpor. Daniel Zmeko, Ozbrojené sily SR by mali stáť na štyroch stabilných pilieroch. "Týmito piliermi myslím personál, ktorý by mal byť vzdelaný a schopný plniť úlohy, modernú výzbroj, náročný a často rizikový výcvik, a samozrejme, vôľu, morálku a discipínu. Na týchto štyroch bodoch budujeme naše ozbrojené sily."
Deň pred oficiálnymi oslavami Dňa Ozbrojených síl SR v Brezovej pod Bradlom sa šéf rezortu obrany spolu s náčelníkom Generálneho štábu Ozbrojených síl SR genpor. Danielom Zmekom prostredníctvom videohovorov spojil aj so slovenskými vojakmi, ktorí v súčasnosti plnia úlohy v zahraničných misiách a operáciách. Zaujímali sa o aktuálnu bezpečnostnú situáciu v krajinách, v ktorých príslušníci Ozbrojených síl SR pôsobia, a tiež o možnosti zlepšenia podmienok ich služby za hranicami Slovenska.